text: আল-জামিয়াতুল আহলিয়া দারুল উলূম মুঈনুল ইসলাম, বা হাটহাজারী মাদ্রাসা বাংলাদেশের একটি কওমী শিক্ষা প্রতিষ্ঠান; যা বাংলাদেশের বন্দর নগরী চট্টগ্রামের হাটহাজারী উপজেলায় অবস্থিত। বাংলাদেশের সর্ববৃহৎ ও সর্বপ্রাচীন এ শিক্ষাপ্রতিষ্ঠানটি প্রতিষ্ঠিত হয় ১৮৯৬ সালে (হিজরী ১৩১০ সনে)। এই শিক্ষা প্রতিষ্ঠানটি দারুল উলুম দেওবন্দের পাঠ্যসূচী দ্বারা শিক্ষাক্রম প্রবর্তন করে। এই শিক্ষা প্রতিষ্ঠানটি ভারতীয় উপমহাদেশে ইসলাম শিক্ষার অন্যতম একটি অরাজনৈতিক শিক্ষা প্রতিষ্ঠান । এটি বাংলাদেশের কওমী মাদ্রাসাসমূহের উম্মুল মাদারিস তথা মাদ্রাসা সমূহের মা হিসেবে পরিচিত।
  
  ২০০৯ সালের এশীয় গবেষণার জাতীয় ব্যুরোর প্রতিবেদন অনুযায়ী:
  "তার অসাধারণ দেওবন্দী প্রশংসাপত্র দিয়ে, অ্যাকাডেমিক মানদণ্ড ও খ্যাতির ক্ষেত্রে উপমহাদেশের শীর্ষ দশটি মাদ্রাসার মধ্যে হাটহাজারী মাদ্রাসা স্থান পায়।
  
  ইতিহাস 
  ভারতীয় উপমহাদেশের দ্বিতীয় বৃহত্তম ইসলামী বিশ্ববিদ্যালয়, আল-জামিয়াতুল আহলিয়া দারুল উলূম মুঈনুল ইসলাম হাটহাজারী মাদরাসা ১৮৯৬ সালে একটি অস্থায়ী ঠিকানায় প্রতিষ্ঠালাভ করে। পরবর্তীতে ১৯০১ সালে এই শিক্ষা প্রতিষ্ঠানটি বাংলাদেশের বন্দর নগরী চট্টগ্রামের হাটহাজারী উপজেলার বর্তমান ঠিকানায় স্থানান্তরিত হয়। এই প্রতিষ্ঠানটি এ অঞ্চল তথা সমগ্র বাংলাদেশে ইসলামী শিক্ষা ও ইসলামী শিক্ষাবিপ্লবের সূত্রপাত ঘটায়। শিক্ষাক্ষেত্রে ইংরেজদের অাগ্রাসনের ফলে এ অঞ্চলের তৎকালীন সংস্কৃতি ও সামাজিক অবস্থা ইসলামী চিন্তাচেতনা ও মুসলিম আকিদা'র পরিপন্থি ছিল। মুসলমানদের ধর্মীয় শিক্ষা ও সংস্কৃতি সংরক্ষণ, সামাজিক জীবনে বৃদ্ধিপ্রাপ্ত শিরক-বিদআত এবং মুসলিম সমাজকে বিদেশী সংস্কৃতির আগ্রাসন থেকে ফিরিয়ে আনার লক্ষ্যে, ১৮৬৬ সালে ঐতিহ্যবাহী ইসলামী শিক্ষাকেন্দ্র দারুল উলুম দেওবন্দ প্রতিষ্ঠিত হয়।
  
  এই একই লক্ষ্যে, তার চিন্তা-চেতনা ও মূলনীতির অনুসরণে বন্দর নগরীর কিছু বিখ্যাত উলামা বিদেশী সংস্কৃতি এবং শিরক-বিদআত এর কবল থেকে মুসলিম সমাজকে রক্ষার উদ্দেশ্যে আল-জামিয়াতুল আহলিয়া দারুল উলূম মুঈনুল ইসলাম-হাটহাজারী মাদরাসা স্থাপনের সিদ্ধান্ত গ্রহণ করেন। এই সিদ্ধান্তটি কার্যকরের জন্য হাকিমুল উম্মাত মাওলানা আশরাফ আলী থানবী রহ. এর আদেশানুসারে তার প্রিয় অনুসারী ও ছাত্র শাইখুল ইসলাম মাওলানা হাবিবুল্লাহ রহ. এবং তার সাথে মাওলানা আব্দুল ওয়াহেদ, মাওলানা সুফী আজিজুর রহমান এবং মাওলানা আব্দুল হামিদ রহ. এই মাদ্রাসাটি প্রতিষ্ঠা করেন।
  
  শাইখুল ইসলাম মাওলানা হাবিবুল্লাহ রহ. কর্তৃক ১৮৯৬ সালে প্রতিষ্ঠার পর থেকে এ পর্যন্ত আল-জামিয়াতুল আহলিয়া দারুল উলূম মুঈনুল ইসলাম-হাটহাজারী মাদরাসা ১২৩ বছরের সুদীর্ঘ সোনালীপথ অতিক্রম করে এসেছে। মুসলিম উম্মাহের স্বার্থে এই প্রতিষ্ঠানটি এখনো সংগ্রাম করে যাচ্ছে। হাটহাজারী মাদরাসা–কে কেন্দ্র করে এই অঞ্চলে বহু মাদ্রাসা, মক্তব, মসজিদ, ইসলামিক সেন্টার ও খানকাহ প্রতিষ্ঠিত হয়েছে।
  
  শিক্ষাসেবা ও জাতীয়-সামাজিক পর্যায়ে অবদানের ফলে হাটহাজারী মাদ্রাসা “বিতর্কহীন ভাবে এই দেশের সবচেয়ে বিখ্যাত মাদ্রাসায়” পরিণত হয়েছে।"
  
  ছাত্র আন্দোলন
  ২০২০ সালের ১৬ সেপ্টেম্বর এই মাদ্রাসায় প্রথমবারের মত ছাত্র আন্দোলন শুরু হয়। ছাত্ররা ৫ দফা দাবি নিয়ে দুপুরের পর থেকে আন্দোলন শুরু করে। দাবিগুলো হল : 
   মাওলানা আনাস মাদানীকে অনতিবিলম্বে মাদরাসা থেকে বহিষ্কার করতে হবে।
   ছাত্রদের প্রাতিষ্ঠানিক সুযোগ সুবিধা প্রদান ও সকল প্রকার হয়রানি বন্ধ করতে হবে।
   শায়খুল হাদিস আল্লামা আহমদ শফী অক্ষম হওয়ায় মহাপরিচালকের পদ থেকে সম্মানজনকভাবে অব্যাহতি দিয়ে উপদেষ্টা বানাতে হবে।
   উস্তাদদের পূর্ণ অধিকার ও নিয়োগ-বিয়োগকে শুরার নিকট পূর্ণ ন্যস্ত করতে হবে।
   বিগত শুরার হক্কানী আলেমদেরকে পুনর্বহাল ও বিতর্কিত সদস্যদের পদচ্যুত করতে হবে।
  
  দুপুরের পর থেকে এ আন্দোলন তীব্র হতে শুরু করে। ছাত্ররা আনাস মাদানীকে না পেয়ে তার রুমে ভাঙচুর চালায়। ইসলামি ঐক্যজোটের যুগ্ম মহাসচিব মাঈনুদ্দীন রুহীকে আওয়ামী লীগের দালাল ও শাপলা চত্বরের লাশ ব্যবসায়ী আখ্যা দিয়ে ছাত্ররা গণধোলাই দেন। রাত্রের দিকে আনাস মাদানীকে বহিষ্কার করা হয় এবং ১৯ সেপ্টেম্বর, শনিবার মজলিসে শুরার বৈঠক ডেকে বাকি দাবিগুলো নিয়ে আলোচনার প্রতিশ্রুতি দেওয়া হয়। ছাত্ররা শনিবার পর্যন্ত ক্লাস ও পরীক্ষা বর্জন করে এবং পুরো মাদ্রাসায় বহিরাগত প্রবেশ নিষিদ্ধ করে। পরদিন তাদের এ আন্দোলন বানচালের উদ্দেশ্যে দুই মাসের জন্য মাদ্রাসা বন্ধের একটি খবর ছাত্রদের মধ্যে ছড়িয়ে পড়ে। সকাল ১০টা থেকে আবার তারা সংঘটিত হতে শুরু করে। এসময় বিপুল পরিমাণে পুলিশ ও র‌্যাব মাদ্রাসার চারদিকে অবস্থান নেয়। এ সময় ডাকসুর সাবেক ভিপি নুরুল হক নুর রাজধানী ঢাকাতে সংহতি সমাবেশের আয়োজন করে, ছাত্রদের উপর প্রশাসন হামলা করলে ঢাকা অচলের হুমকি দেয়। মাগরিবের পর হাটহাজারী মাদ্রাসার মজলিসে শুরার অন্যতম সদস্য মুহিব্বুল্লাহ বাবুনগরী আন্দোলনরত শিক্ষার্থীদের মাঝে চলে আসেন। সরকার অনির্দিষ্টকালের জন্য হাটহাজারী মাদ্রাসা বন্ধ ঘোষণা করে।  ছাত্ররা সরকারের এ ঘোষণা প্রত্যাখ্যান করে। এশার নামাজের পর মজলিসে শুরার বৈঠক অনুষ্ঠিত হয়। বৈঠকে আহমদ শফী স্বেচ্ছায় পদত্যাগ করেন এবং ছাত্রদের ৫ দফা দাবি মেনে নেওয়া হয়। পরবর্তী পদক্ষেপ নেওয়া পর্যন্ত আন্দোলন স্থগিত ঘোষণা করা হয়।
  
  সংগঠন ও ব্যবস্থাপনা 
  মাদ্রাসাটি বাংলাদেশের প্রধান তিনটি বৃহত্তম মাদ্রাসার মধ্যে অন্যতম। অন্য দুইটি মাদ্রাসা হল পটিয়ার আল-জামিয়াতুল ইসলামীয়া পটিয়া এবং জামিয়া আরবিয়া জীরি। এর সব কয়টি মাদ্রাসা বাংলাদেশের বন্দর নগরী চট্টগ্রামে অবস্থিত। এই তিনটি মাদ্রাসা একযোগে বাংলাদেশের ৭,০০০ এর অধিক ছোট ইসলামিক বিদ্যালয় ও মাদ্রাসা নিয়ন্ত্রণ করে থাকে। এই তিনটি বৃহৎ মাদ্রাসা প্রায় একই পরিচালনা পর্ষদের অধীনে।
  
  প্রকাশনা 
  আল-জামিয়াতুল আহলিয়া দারুল উলূম মুঈনুল ইসলাম-হাটহাজারী মাদরাসার প্রকাশনা বিভাগ নিম্নের পত্রিকাগুলো প্রকাশ করে থাকে:
   মাসিক মুঈনুল ইসলাম
   বার্ষিক আল মুঈন
  
  প্রাক্তন বিশিষ্ট শিক্ষার্থী 
   ছিদ্দিক আহমদ;
   শাহ আহমদ শফী;
   মুহিব্বুল্লাহ বাবুনগরী;
   জুনায়েদ বাবুনগরী;
   মুহাম্মদ ফয়জুল্লাহ;
   মুফতি আবদুর রহমান;
   মিজানুর রহমান সাঈদ;
   মুশতাক আহমদ;
  জিয়া উদ্দিন।
  
  আরো দেখুন 
   মাদ্রাসা
  
  চিত্রশালা
  
  তথ্য উৎস
  
  টীকা 
   http://www.dailynayadiganta.com/2010/02/25/fullnews.asp?News_ID=197426&sec=1
  
  বিষয়শ্রেণী:১৮৯৬-এ প্রতিষ্ঠিত
  বিষয়শ্রেণী:বাংলাদেশের মাদ্রাসা
  বিষয়শ্রেণী:বাংলাদেশের কওমী মাদ্রাসা
title: আল জামিয়াতুল আহলিয়া দারুল উলুম মুঈনুল ইসলাম